b'\n_START_ARTICLE_\nSedempik\xc4\x8dasta polonica\n_START_SECTION_\nOpis in biologija\n_START_PARAGRAPH_\nOdrasli hro\xc5\xa1\xc4\x8dki so polifagi, ki merijo med 5 in 9 mm, ponekod tudi do 10 mm. Osnovna barva telesa je \xc4\x8drna, pokrovke pa so minijevo rde\xc4\x8de barve. Na vsaki pokrovki ima sedempik\xc4\x8dasta polonica po tri \xc4\x8drne pike ter eno piko na stiku pokrovk, po \xc4\x8demer je vrsta dobila tako znanstveno kot slovensko ime. Na \xc4\x8delu in vratnem \xc5\xa1\xc4\x8ditku ima dve belo rumenkasti lisi._NEWLINE_Kadar je pikapolonica napadena iz sklepov izlo\xc4\x8di posebno kemikalijo neprijetnega vonja, v\xc4\x8dasih pa se hkrati celo pretvarja da je mrtva. Poleg tega pikapolonica proizvaja tudi toksi\xc4\x8dni alkaloid N-oksid cocinelin. Stopnja toksi\xc4\x8dnosti je odvisna od spola in preharane posameznega osebka, toksi\xc4\x8dnost pa se do neke mere navzven odra\xc5\xbea tudi po velikosti pik in obarvanosti._NEWLINE_Na leto se pikapolonica pojavlja v eni ali dveh generacijah. Prezimijo odrasli osebki med drobirjem na tleh ali tik pod povr\xc5\xa1ino zemlje, pa tudi v \xc5\xa1pranjah skorje dreves in pod kamenjem. Obi\xc4\x8dajno skupaj prezimuje okoli 10 osebkov. V aprilu in maju poteka parjenje, v juniju pa samice odlo\xc5\xbeijo podolgovata jaj\xc4\x8deca, ki merijo 0,207 - 0,247 mm v skupinah po 15 do 50 jaj\xc4\x8dec/dan med kolonije listnih u\xc5\xa1i na gostiteljske rastline. Skupaj odlo\xc5\xbeijo od 350 do 900 jaj\xc4\x8dec rumene barve, ki so na podlago pritrjena pokon\xc4\x8dno. Li\xc4\x8dinke se v jaj\xc4\x8decih razvijajo med 2 in 8 dni. Takoj po ekloziji so \xc4\x8drne barve in merijo 2 do 3 mm. Kasneje preidejo skozi tri stadije, ki trajajo med 18 in 21 dni in postanejo modrikasto sive. Ob koncu razvoja merijo od 8 do 10 mm. Po telesu imajo v zadnjem stadiju modrikasto sive bradavice, na vseh treh obro\xc4\x8dkih oprsja pa sta po dve rumeni ali oran\xc5\xbeni pegi. Li\xc4\x8dinke se takoj za\xc4\x8dnejo hraniti z listnimi u\xc5\xa1mi, poleg tega pa lahko napadajo tudi li\xc4\x8dinke resarjev, \xc5\xa1\xc4\x8ditkarjev, bol\xc5\xa1ic in malih \xc5\xa1kr\xc5\xbeatkov, pa tudi jaj\xc4\x8deca in li\xc4\x8dinke nekaterih vrst hro\xc5\xa1\xc4\x8dev in metuljev._NEWLINE_Li\xc4\x8dinke se ob koncu razvoja zabubijo. Buba je odkrita in delno gibljiva. Vznemirjena se s sprednjim delom telesa sunkovito dviga. Barva bube je pri ni\xc5\xbeji temperaturi in visoki zra\xc4\x8dni vlagi temnorjava, pri visoki temperaturi in nizki zra\xc4\x8dni vlagi pa je svetlo oran\xc5\xbena. Iz bube se po 6 do 12 dneh izle\xc5\xbee imago, ki ima sprva svetlo obarvane, mehke pokrovke brez leska in pik. Te se pojavijo \xc5\xa1ele kasneje.\n_START_SECTION_\nKoristnost\n_START_PARAGRAPH_\nSedempik\xc4\x8dasto polonico so v ZDA zanesli zaradi pozitivnih izku\xc5\xa1enj iz Evrope, kjer so \xc5\xbee zgodaj ugotovili, da je izjemno koristna pri zatiranju listnih u\xc5\xa1i. Tudi danes je ta vrsta pomembna pri biolo\xc5\xa1kem nadzoru \xc5\xa1kodljivcev. Kljub velikim naporom kmetov v zadnjih letih pa to polonico obro\xc5\xbea invazivna vrsta polonic iz Azije, harlekinska polonica.'